Peame ümber hindama Euroopa rolli uues maailmas — president Metsola pöördumine 
ELi juhtide poole 


Euroopa Parlamendi president Roberta Metsola esines neljapäeval Prantsusmaal 
Versailles's toimunud Euroopa Ulemkogu mitteametlikul kohtumisel järgmise 
avaldusega. 


Austatud presidendid, 
austatud peaministrid, 
head sõbrad 


Mariupol on linn, kus ma ei ole kordagi käinud, kuid selle linna nimi ei lähe mul enam kunagi 
meelest. Mariupoli sünnitusmaja ja lastehaigla pommitamine läheb ajalukku alatu kuriteona. 
See on ebainimlik tegu näitab ilmekalt meie ees seisva ohu olemust. 


Putini sissetung Ukrainasse lõhkus Euroopas pikka aega püsinud rahu. See on muutnud kõike 
ja tõenäoliselt alatiseks. Ning meie peame sellele meie kollektiivset julgeolekut ähvardavale 
tõsisele, tegelikule ja üha suurenevale ohule proportsionaalselt reageerima. 


Peame ümber hindama Euroopa rolli uues maailmas. 


Esiteks peame kiiresti suurendama investeeringuid kaitsesse ja uuenduslikesse 
tehnoloogiatesse ning jätkama tõelise julgeoleku- ja kaitseliidu loomist. Tuleb luua liit, mis 
oleks ennetav, paindlik, kiire ja vastupidav. Liit, mis suudab uute ohtudega võidelda. See 
tähendab, et tuleb minna sõnadelt tegudele. See tähendab alalise struktureeritud koostöö 
reformimist. 


See tähendab liikmesriikide eelarvete suurendamist ja ELi ühise eelarve arukat kasutamist, et 
suutlikkuse suurendamist saaks vajaduse korral ühiselt rahastada. 


Liidu eelarve on meie peamine solidaarsuse ja ühtekuuluvuse tugevdamise vahend. 


Me peame minema kaugemale Euroopa Kaitsefondist ning suunama ELi eelarve meie 
julgeoleku- ja kaitsepoliitika teenistusse seal, kus see annab lisaväärtust. Peame eelarvet 
kasutama, et rakendada strateegilist kompassi ja teha teoks kaitseliit. 


Euroopa Kaitseagentuur ja teised selles valdkonnas tegutsevad liidu ametid tuleks koondada 
ELi eelarve alla. Otsides lahendusi, millega jätkata tabude murdmist ja Euroopa kaitse 
tugevdamist, peaksime seda võimalust uuesti arutama. 


Teiseks peame mitmekordistama pingutusi, et vähendada energiasõltuvust Venemaast. 


Meie vahetu eesmärk peab olema energiajulgeolek. Julgeoleku aluseks on mitmekesisus — 
energiaallikate, tarnijate ja tarneteede paljusus. 


Praegusel kriisiajal tuleb meeles pidada, et energeetika on ja on alati olnud poliitiline küsimus. 
Venemaa on sellest juba ammu aru saanud. 

Nüüd on liidul aeg saata omalt poolt selge sõnum: 

— piirata Venemaa kaupade, sealhulgas gaasi, nafta ja söe importi; 

= vaadata üle kõik Venemaa energeetikaettevõtetele antud sertifikaadid; 


— tegeleda gaasi hoiustamise võimaluste, gaasi ühishangete ja ühiste rahastamiskavadega; 
— suurendada vähese COz heitega energia ja taastuvenergia osakaalu meie energiaallikate 
jaotuses, kiirendades paketi „Eesmärk 55“ rakendamist. 


Meie eesmärk peab olema jõuda täieliku sõltumatuseni Vene gaasist. See on ambitsioonikas 
eesmärk, kuid vältimatult vajalik. 


Euroopa Parlament on taastuvenergia eesmärkide kindel eestvõitleja ning nõuab 
liikmesriikidevaheliste ühenduste tugevdamist, salvestusvõimsuste suurendamist ja sõltuvuse 
vähendamist üksikutest tarnijatest. Need meetmed võivad aidata ELil loobuda Venemaa gaasist 
ja veel enne 2030. aastat kiiresti suurendada omaenda energiaallikate osakaalu. On selge, et 
kõrgete kliimaeesmärkide saavutamiseks peame minema fossiilkütustelt üle säästvamatele ja 
puhtamatele energiaallikatele, taastuvatele energiaallikatele, vesinikule, aga ka ohutule ja 
ajakohasele tuumaenergiale. 


Lõppkokkuvõttes ei peaks me olema sunnitud rahastama Ukrainale langevaid pommisid 
pomme. 


Peame uurima energiahindade tõusu ja meetmeid, millega seda võiks leevendada. 


Peame suutma neid samme ka meie inimestele selgitada. Sellega seoses võin kinnitada, et 
Euroopa Parlament ja selle liikmed aitavad Euroopa sõnumit levitada. 


Kolmandaks peame rohkem rääkima toiduga kindlustatusest. See teema peab saama ka 
Euroopa strateegilist autonoomiat käsitlevate arutelude lahutamatuks osaks. Meie tarneahelad 
peavad muutuma selgemaks ja tugevamaks. 


Neljandaks — selline koordineeritus, solidaarsus ja ühtsus, mida oleme Euroopas viimasel ajal 
näinud, on enneolematu, aga see peab jääma meie edasise tegevuse aluseks. 


Liikmesriigid on teinud pingutusi, et võtta meie kogukondadesse ja perekondadesse vastu 
rohkem kui kaks miljonit ukrainlast. Ulatuslike sanktsioonide kõrval oleme näidanud tegelikku 
solidaarsust, oleme ukrainlastele avanud pääsu Euroopa kodudesse ja eurooplaste südamesse. 
Euroopa on end näidanud parimast küljest. 


Meie tegevus on olnud kooskõlas meie ambitsioonidega. Oleme Ukrainale andnud abi ja 
relvastust ning avanud väljavaate Euroopa Liiduga ühinemiseks, andnud ukrainlastele lootuse 
siduda oma tulevik kindlalt Euroopaga. Peame ka rohkem pingutama, et aidata naaberriikidel 
toime tulla, ning see peab hõlmama Moldovat ja Gruusiat. 


Me ei tohi Ukrainat üksinda jätta. Ja ma tean, et kõik selle laua ümber istujad teevad omalt 
poolt kõik, et seda ei juhtuks. Putin alahindas meie otsustavust peaaegu sama rängalt, nagu ta 
alahindas ukrainlaste vastupanuvõimet ja vastupanu. 


Samasugust vastupanuvõimet on meil endilgi vaja. Teame, et Putin ei peatu Kiievis, nagu ta ei 
peatunud Krimmis. Süürias lihvitud taktikat rakendab ta nüüd jõuliselt Euroopas. Meie 


pingutame selle nimel, et tema ettevõtmisest saaks kõige kulukam viga, mille ta on eales teinud. 


Meie sanktsioonid peavad jääma karmiks. Kremli oligarhidele tuleb keelata ligipääs 
mugavustele, millega nad on Euroopas harjunud. Meie ettevõtted ei pea enam majanduskasvu 

tagamiseks Venemaa poole vaatama. See muutus toimub suures osas üldsuse survel, kuid kui 
surve peaks raugema, peame olema valmis jätkama samal kursil. Uhtlasi peame tagama, et 
krüptoraha või uued finantstehnoloogia vahendid ei jätaks avatuks ühtegi tagaust. 


See peab Putinile kahju tekitama ja võib paraku ka meie endi jaoks valus olla, kuid see on kulu, 
mida peame praeguses Euroopa ajaloo pöördepunktis kandma. Arvan, et ka meie inimesed on 
nõus seda hinda maksma. 


Kuna meie kogukonnad saavad tunda Putini sõja hinda, peame olema valmis tugevdama 
Euroopa majanduslikku alust. See tähendab ümberstruktureerimist ja uusi investeeringuid 
teadusuuringutesse ja toorainetesse — ja sealjuures on ülimalt oluline komisjoni ettepanek võtta 
vastu ELi kiipide õigusakt —, ent peab tähendama ka nende ettevõtete abistamist, kellelt 
ootame, et nad ei vaataks enam Venemaa poole, ning peab tähendama mitu korda suuremaid 
pingutusi digi- ja rohepöörde tegemiseks. Euroopa roheline kokkulepe puudutab nii kliimat kui 
ka julgeolekut. Samuti on meie jaoks vajalik ülemaailmne koostöö, et tagada demokraatlik 
ühisrinne meie digitaalse autonoomia kaitseks. 


Lubage mul siinkohal ainult nimetada infosõda, mida me juba kogeme. Me ei pea mitte ainult 
tugevdama oma küberkaitset, vaid peame ka jätkuvalt tõrjuma arusaama, nagu muudaksid 
Putini-vastane hoiak ja tegevus Euroopa kuidagi Venemaa-vastaseks. Putinit vastustavad 
venelased on need, kes saavad selles asjas selgust tuua — hoolimata vanglakaristuse ohust, mis 
neid ähvardab. Nemad on õigel ajaloo poolel — meie poolel. 


Peame selgelt tunnistama, et Putini ja Lukašenka tegevus Ukrainas on kuritegelik. See on 
sõjakuritegu. See lõhub demokraatlikku maailmakorda. Süüdlased tuleb Rahvusvahelises 
Kriminaalkohtus vastutusele võtta, kui õige aeg kätte jõuab. See oleks Ukraina rahva, õigusriigi 
ja meie reeglitel põhineva elulaadi suur võit. 


Ma tänan teid. 


